CELEX: 52013PC0857
Language: lt
Date: 2013-12-04
Title: Pasiūlymas TARYBOS REKOMENDACIJA dėl stažuočių kokybės sistemos

|
			
		
		
		52013PC0857
		
			Pasiūlymas TARYBOS REKOMENDACIJA dėl stažuočių kokybės sistemos /* COM/2013/0857 final - 2013/0431 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Per pastaruosius du
dešimtmečius stažuotės tapo svarbia jaunuolių patekimo į
darbo rinką galimybe. Jaunimo įsidarbinimo
galimybių ir produktyvumo didinimas yra labai svarbus veiksnys, padedantis
patekti į darbo rinką. Stažuotės vis
dažniau tampa įprastiniu mūsų darbo rinkų elementu,
tačiau jų plėtotę lydi didėjantis susirūpinimas
stažuotojų mokymosi turiniu ir darbo sąlygomis. Jei norime,
kad stažuotės iš tiesų padėtų gauti darbą,
stažuotojams turi būti siūlomas kokybiškas mokymosi turinys ir
adekvačios darbo sąlygos; stažuotės neturėtų būti
nebrangus reguliarių darbo vietų pakaitalas. 
Atsižvelgdama į ne
vieną Europos Parlamento[1]
ir Europos Tarybos[2] prašymą, 2012 m. gruodžio mėn. Komisija pristatė
Jaunimo užimtumo dokumentų rinkinį[3]
ir pradėjo antrąjį konsultacijų
su socialiniais partneriais dėl stažuočių kokybės sistemos
(SKS) etapą[4]. Komisijos konsultacijos[5], drauge su tyrimais ir apklausomis,
padėjo nustatyti įvairių problemų, šiuo metu
darančių poveikį stažuotėms ES. Problemos visų pirma
yra susijusios su dviem sritimis:
·        
nepakankamas mokymosi turinys (t. y.
stažuotojų prašoma atlikti nereikšmingas užduotis) ir 
·        
neadekvačios darbo sąlygos (ilgos darbo
valandos, nepatenkinama sveikatos apsauga, sauga ir profesinė rizika,
menkas atlygis ar kompensacija ar visai jokio atlygio, neaiški teisinė
padėtis, pratęsta trukmė ir t. t.). 
Be to, suinteresuotosios šalys nurodė ir
tokią problemą – tai, kad nemokamų ar menkai mokamų
stažuočių yra labai daug, gali lemti vienodos prieigos problemą[6] ir skatinti tendencijas
pakeisti apmokamus darbuotojus stažuotojais[7].
Kartais stažuotojams nepateikiama aiškios informacijos, ar jiems bus mokamas
atlygis ar kompensacija, ir kokios bus jų darbo sąlygos, pavyzdžiui,
sveikatos ir nelaimingų atsitikimų draudimas ir teisės į
atostogas.
Skaidresnė informacija apie
stažuočių mokymosi turinį ir darbo sąlygas užtikrins
veiksmingiau funkcionuojančią darbo rinką. Iš 2013 m.
„Eurobarometro“ apklausos stažuočių klausimais rezultatų matyti,
kad būtų galima padidinti pranešimuose ir skelbimuose apie laisvas
stažuočių vietas pateikiamos informacijos apie darbo sąlygas
skaidrumą.
Valstybių narių
reglamentavimo sistemos ir nuostatų griežtumas yra labai nevienodi tiek
įvairių stažuočių tipų atžvilgiu, tiek tarp
valstybių narių. Kai kuriose valstybėse narėse nėra
teisinės stažuočių apibrėžties. Nors
dabartinis reglamentavimas yra labai fragmentuotas ir apskritai nėra
nustatyta kokybės kriterijų, bendras stažuotės sąvokos ir
minimalių standartų suvokimas gali padėti formuoti
valstybių narių šios srities politiką ir reglamentavimo
nuostatas. Galiausiai yra įrodymų, rodančių, kad nepaisant
itin didelio studentų judumo, pavyzdžiui, pagal programą „Erasmus“,
tarptautinių stažuočių yra labai nedaug[8]. Panašu, kad svarbi
galimybė sumažinti jaunimo nedarbą pasitelkiant judumą yra
neišnaudota: tarptautinės stažuotės galėtų būti
svarbus veiksnys padedant jaunimui įsidarbinti kitose valstybėse
narėse. Europos masto stažuočių
kokybės sistema (toliau – SKS) padėtų didinti tarptautinių
stažuočių skaičių. Ji taip pat padėtų
šalinti vieną didžiausių tarpvalstybinio judumo
kliūčių – informacijos stoką srityje, kurioje
reglamentavimas yra itin fragmentuotas. SKS
plėtotė taip pat būtina, kad stažuotes būtų
galima įtraukti į EURES sistemą, kaip prašyta 2012 m. birželio
mėn. Europos Tarybos išvadose[9].
Komisija, atsižvelgdama į labai
didelį jaunimo nedarbą keliose valstybėse narėse ir
laikydamasi ankstesnių įsipareigojimų, pasiūlė
Rekomendaciją dėl Jaunimo garantijų iniciatyvos nustatymo[10], kurią
Tarybą priėmė 2013 m. balandžio 22 d.[11]. Joje valstybės
narės raginamos „užtikrinti, kad jaunimas iki 25 metų
turėtų galimybių gauti gerų pasiūlymų dirbti,
toliau mokytis, atlikti gamybinę praktiką ar stažuotę per
keturis mėnesius po mokyklos baigimo ar darbo netekimo“. Norint
veiksmingai įgyvendinti šią rekomendaciją, būtina nustatyti
stažuočių kokybės reikalavimus. 
Tokiomis aplinkybėmis siūloma
Tarybos rekomendacija siekiama užtikrinti, kad stažuotės veiksmingai
palengvintų patekimą iš švietimo sistemos į darbo rinką ir
taip padidintų jaunimo įsidarbinimo galimybes. Pasiūlyme
išdėstomos gairės, galinčios užtikrinti kokybišką mokymosi
turinį ir adekvačias darbo sąlygas. Tai pat išdėstoma, kaip
Komisija rems valstybių narių veiksmus naudodamasi ES finansavimo
sistema, gerosios patirties mainais ir stebėsenos priemonėmis.
Pasiūlymas apima ir vadinamąsias atvirosios rinkos stažuotes,
t. y. stažuotes, dėl kurių susitaria stažuotojas ir
stažuotės organizatorius (įmonė, ne pelno organizacija ar
valdžios institucija) be trečiosios šalies įsitraukimo, paprastai
vykstančias po studijų baigimo ar kaip darbo paieškos proceso dalis.
Siūlomoje rekomendacijoje neaptariamos stažuotės, kurios yra
studijų ar profesinio mokymosi programos dalis, ir stažuotės, kurios
yra privaloma specialistų (pavyzdžiui, medicinos, architektūros ir
pan.) rengimo dalis. 
Prie pasiūlymo pridedama poveikio
vertinimo ataskaita, kurioje pristatomi konsultacijų su
suinteresuotosiomis šalimis rezultatai, analizuojamos su stažuotėmis
susijusios problemos, aptariami teisiniai ir subsidiarumo klausimai bei
analizuojamos problemos sprendimo galimybės.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Viešos konsultacijos 
Komisija konsultavosi su įvairiomis
suinteresuotosiomis šalimis, kad išsiaiškintų, kaip būtų galima
spręsti su stažuotėmis susijusias problemas. 
2012 m. balandžio–liepos mėn.
vykusiose konsultacijose dalyvavusios profesinės sąjungos, NVO,
jaunimo organizacijos, švietimo įstaigos ir dauguma pavienių
respondentų iš esmės rėmė Komisijos iniciatyvą.
Darbdavių organizacijos, prekybos rūmai ir valstybės narės
taip pat jau pritarė, tačiau dažnai pabrėžė reikmę
išlaikyti sistemą lanksčią, kad būtų atsižvelgta
į nacionalinės praktikos įvairovę. 
Dauguma respondentų sutiko su Komisijos
analize (rašytinis susitarimas dėl stažuotės, aiškūs tikslai ir
mokymosi turinys[12],
ribota trukmė, adekvati socialinė apsauga ir t. t.). Įmonės
ir kai kurios darbdavių organizacijos laikėsi nuomonės, kad
atlygio ir socialinės apsaugos klausimai nepatenka į ES
kompetenciją.
Konsultacijos su socialiniais partneriais
Dviejų etapų konsultacijos su
socialiniais partneriais dėl SKS vyko 2012 m. spalio mėn. – 2013 m.
vasario mėn. Socialiniai partneriai dar kartą patvirtino viešose
konsultacijose išdėstytą savo nuomonę, profesinės
sąjungos ragino stiprinti iniciatyvą, o darbdaviams rūpėjo
tokie klausimai kaip sistemos lankstumas ir našta verslui. Vis dėlto jie
nepradėjo derybų dėl galimo susitarimo, kaip numatyta SESV 154
straipsnyje. 
2012 m. birželio mėn. Europos
profesinių sąjungų konfederacija (ETUC), Europos verslo
konfederacija BUSINESSEUROPE, Europos amatų, mažų ir vidutinių
įmonių asociacija (UEAPME) ir Europos viešąsias paslaugas
teikiančių darbdavių ir įmonių centras (CEEP)
pristatė Veiksmų jaunimo užimtumo srityje programą,
parengtą po socialinių partnerių derybų ir atsižvelgiant
į Komisijos ketinimą siūlyti Tarybos rekomendaciją dėl
Europos stažuočių kokybės sistemos. Socialiniai partneriai,
remdamiesi būsimu Komisijos pasiūlymu – Tarybos rekomendacija
dėl SKS, planuoja imtis tolesnių bendrų veiksmų Tarybos ir
Europos Parlamento atžvilgiu.
Mažosios ir vidutinės įmonės
(MVĮ)
Siekiant išnagrinėti MVĮ
atliekamų stažuočių kokybės klausimus iš darbdavio
perspektyvų ir įvertinti atitikties potencialioms SKS priemonėms
išlaidas, 2013 m. kovo–birželio mėn. buvo atliktas MVĮ tyrimas.
Apklausoje dalyvavo 914 MVĮ. Tyrime pabrėžta stažuočių
svarba kuriant darbo vietas MVĮ – dauguma (71,9 proc.)
respondentų stažuotes laikė būsimų darbuotojų atrankos
ir rengimo galimybe. Taip pat patvirtinta, kad didžioji dauguma (devynios iš
dešimties) MVĮ visiškai neprieštarautų siūlomiems kokybės
elementams.
„Eurobarometro“ apklausa
stažuočių klausimais
2013 m. gegužės mėn. ES 27
ir Kroatijoje atlikta „Eurobarometro“ apklausa, kuria siekta nustatyti
stažuočių kokybės problemas. Šios pirmosios ES masto apklausos
stažuočių klausimais rezultatus galima apibendrinti taip:
·        
patvirtintas stažuočių populiarumas:
46 proc. apklaustų 18–35 m. asmenų stažavosi bent vieną
kartą;
·        
viena iš trijų stažuočių vertinta
nepatenkinamai darbo sąlygų atžvilgiu (25 proc. visų
stažuočių), mokymosi turinio atžvilgiu (18 proc.) arba
abiejų šių dalykų atžvilgiu;
·        
svarbiausias veiksnys, lemiantis tai, kad
tarptautinių stažuočių pasitaiko gana retai (tarptautinės
yra 9 proc. visų stažuočių), yra informacijos stoka: kad
nepakanka informacijos apie stažuočių reglamentavimą kitose
valstybėse narėse, teigė 38 proc. potencialių
interesantų.
„Eurobarometro“ duomenimis grindžiamos
ekonometrinės analizės rezultatai rodo aiškias stažuočių
kokybės ir užimtumo rezultatų sąsajas. Kitaip sakant,
nustatytų standartų neatitinkančių stažuočių
dalyvių galimybės gauti darbą buvo gerokai menkesnės.
Poveikio vertinimas
Antruoju socialinių partnerių konsultacijų
etapu parengtas analitinis dokumentas[13],
kuriame analizuojamos problemos, susijusios su stažuočių kokybe, ir
pristatomas galimas politinis atsakas. 
2013 m. šis dokumentas išplėstas iki
pilnaverčio poveikio vertinimo[14], kuriame
remtasi pirmą kartą surinktais duomenimis apie stažuočių
skaičių ir kokybę bei naujais stažuočių kokybės
ir užimtumo sąsajų įrodymais. Poveikio
vertinimo ataskaitoje nustatomos ir analizuojamos politikos galimybės
didinti kokybiškų stažuočių dalį, visų pirma nustatant
gerosios patirties standartus ir atgrasant darbdavius nuo standartų
neatitinkančių stažuočių organizavimo. Šiame dokumente taip
pat analizuojami nauji pasiūlymai dėl skaidrumo, kad jaunuoliams
būtų lengviau įvertinti stažuočių kokybę.
Poveikio vertinimo
ataskaitoje analizuojamas pagrindinis scenarijus ir keturios politikos
galimybės: 
·        
sukurti informacinę interneto svetainę;
·        
nustatyti savanoriškai taikomą kokybės
ženklą;
·        
pasiūlyti Tarybos rekomendaciją;
·        
pasiūlyti direktyvą. 
Daroma išvada, kad
veiksmingiausia ir proporcingiausia galimybė – Komisijos siūloma
Tarybos rekomendacija dėl SKS, kurią valstybės narės
perkeltų į nacionalinę praktiką ir (arba) nacionalines
teisės sistemas. 
Valstybėms
narėms rekomenduojama užtikrinti, kad būtų privaloma sudaryti rašytinį stažuotės
susitarimą. Į susitarimą
būtų įtraukta informacija apie stažuotojo mokymosi tikslus,
darbo sąlygas, atlygį ir (arba) kompensaciją, teises ir pareigas
pagal taikytiną ES ir nacionalinę teisę bei stažuotės trukmę.
Be to, papildomais skaidrumo reikalavimais
būtų suteikta paskatų organizuoti kokybiškas stažuotes ir (arba)
atgrasoma nuo standartų neatitinkančių stažuočių
organizavimo. 
Pasirinkus šią galimybę,
pranešimuose apie laisvas stažuočių vietas turėtų būti
nurodoma, ar stažuotė yra apmokama, ir stažuotojams mokamo atlygio ir
(arba) kompensacijos sumą. Be to, stažuočių organizatorių
būtų prašoma pateikti duomenis apie stažuotojų, kuriems
pasibaigus stažuotės laikotarpiui buvo pasiūlytas darbas, dalį.
3.           TEISINIAI PASIŪLYMO
ASPEKTAI
Teisinis pagrindas
Teisinis šios iniciatyvos pagrindas – SESV
153, 166 ir 292 straipsniai. Pagal SESV 292 straipsnį rekomendacijas ES
kompetencijos srityse priima Taryba remdamasi Komisijos pasiūlymu. 
Pagal SESV 153 straipsnį
Sąjunga remia ir papildo valstybių narių veiklą tam tikrose
srityse, be kita ko, darbo sąlygų, darbuotojų socialinio
draudimo ir socialinės apsaugos, taip pat iš darbo rinkos išstumtų
asmenų integracijos ir kovos su socialine atskirtimi. Remiantis Teisingumo
Teismo praktika, stažuotės, už kurias atlyginama, patenka į 153
straipsnio taikymo sritį.
Siekiant aprėpti
stažuotes, už kurias neatlyginama, į teisinį pagrindą
įtrauktas SESV 166 straipsnis. Juo nustatoma, kad „Sąjunga
įgyvendina profesinio mokymo politiką, kuri remia ir papildo
valstybių narių veiksmus, kartu pripažindama visišką
valstybių narių atsakomybę už profesinio mokymo turinį ir
organizavimą.“ 
Todėl priklausomai
nuo to, ar stažuotė yra atlyginama ar ne, atitinkamai taikomi SESV 153 ir
166 straipsniai.
SESV 153 straipsnio nuostatos netaikomos darbo
užmokesčiui – taip nustatyta šio straipsnio 5 dalyje. Tačiau ši
nuostata netrukdo spręsti problemų, susijusių su užmokesčio
skaidrumu, nes rekomenduojama, kad rašytiniame stažuotės susitarime
būtų aiškiai nustatyta, ar bus mokamas atlygis.
Galima rasti analogijų su kitais ES
dokumentais, kaip antai Direktyva 91/533/EEB dėl darbdavio pareigos
informuoti darbuotojus apie galiojančias sutarties arba darbo
santykių sąlygas. Tos direktyvos 2 straipsnyje nustatyta: 
„1. Darbdavys įpareigojamas informuoti
darbuotoją [...] apie visus esminius sutarties arba darbo santykių su
juo aspektus.
2. Šio straipsnio 1 dalyje minima
informacija apima ne mažiau kaip:
h) darbo užmokesčio, kurį
darbuotojas turi teisę gauti, pradinę bazinę sumą, kitas jo
sudedamąsias dalis ir išmokėjimo dažnumą;“.[15]
Direktyvos dėl bendrovių viduje
perkeliamų trečiųjų šalių piliečių atvykimo
ir apsigyvenimo sąlygų[16]
pasiūlyme atlygis taip pat laikomas darbdavio išduodamo paskyrimo rašto ar
sutarties elementu.
Mokymas yra vienas
svarbiausių ES užimtumo ir švietimo politikos tikslų. Jis taip pat
yra neatskiriama SESV 45 straipsniu užtikrinamos ir Sutartimi saugomos
pagrindinės laisvės – asmenų judėjimo laisvės – dalis.
Atsižvelgiant į tarptautinę stažuočių dimensiją,
siūlomos iniciatyvos tikslų – visapusiškai pagerinti ES
stažuočių kokybę – pavienių valstybių narių
veiksmais pasiekti nepavyktų.
Galiausiai Europos
Sąjungos pagrindinių teisių chartijoje taip pat numatyta ne
viena teisė ir laisvė, susijusi su būsimomis stažuočių
srities priemonėmis: visų pirma tai 21 straipsnis (Diskriminacijos
uždraudimas), 29 straipsnis (Teisė naudotis įdarbinimo tarnybų
paslaugomis), 31 straipsnis (Tinkamos ir teisingos darbo sąlygos) ir 32
straipsnis (Vaikų darbo uždraudimas ir jaunų žmonių apsauga
darbe).
Subsidiarumas
Subsidiarumo principas taikomas tuomet, kai pasiūlymas nepriklauso
išimtinei Sąjungos kompetencijai. 
Stažuočių srityje
ES masto sprendimas užtikrintų kelis pranašumus: 
(1)                   
valstybių narių institucijų priimtos
ar siūlomos kokybės gairės iš esmės apima panašius
svarbiausius stažuočių kokybės didinimo elementus. Tai reiškia,
kad stažuočių kokybės standartų nustatymas nepriklauso nuo
nacionalinės praktikos ar vietos aplinkybių;
(2)                   
ES masto sprendimas teiktų naudos
stažuotojų judumo srityje. Jaunuoliams būtų lengviau išvykti
stažuotis į kitą šalį, jei būtų nustatyta
standartinė praktika ar taisyklės, iš kurių būtų
aišku, ko stažuotojas gali tikėtis; 
(3)                   
patirtis rodo, kad dėl koordinavimo
problemų tarptautiniu mastu priimtinų standartų nustatymas
galėtų vykti sparčiau, jei veiklą koordinuotų ir
remtų viršnacionalinės institucijos. 
Valstybės narės galėtų
savarankiškai priimti stažuočių kokybės gerinimo priemones.
Tačiau jos ne kartą prašė Komisijos priimti SKS (be kita ko, žr.
trijų Europos Tarybos Vadovų susitikimų – 2012 m. gruodžio
mėn., 2013 m. vasario mėn. ir 2013 m. birželio mėn. –
išvadas). 
Veikiant kelioms skirtingoms reglamentavimo
sistemoms, naudinga turėti bendrą supratimą, kas yra
stažuotė ir kokie jos minimalūs standartai. Tai padės suformuoti
valstybių narių reglamentavimo nuostatas, nes siūlomi standartai
bus įgyvendinti naudojantis valstybių narių reglamentavimo
sistemomis. Tokiu būdu ES galėtų
konkrečiai paremti valstybes nares, įgyvendinančias strategijos
„Europa 2020“ užimtumo 8-ą gairę, pagal kurią „siekdamos remti
jaunimą, ypač nedirbantį ar nesimokantį, valstybės
narės, [...] turėtų priimti programas, kuriomis būtų
siekiama padėti [...] rasti pirmąjį darbą, įgyti darbo
patirties arba suteikti tolesnio išsilavinimo ir mokymosi galimybes,
įskaitant stažuotes, taip pat turėtų greitai reaguoti, kai
jaunimas netenka darbo“. Taip būtų padedama šalinti vieną
svarbiausių tarpvalstybinio judumo kliūčių –
informacijos stoką srityje, kurioje reglamentavimas yra itin
fragmentuotas, o Rekomendacija padėtų pasinaudoti pagal programą
„Erasmus+“[17]
teikiama parama ir toliau plėtoti EURES[18].
Proporcingumas
Tarybos rekomendacija
leistų laikytis proporcingumo principo: valstybės narės, kurios
savo teisės aktuose ar nacionalinėje praktikoje jau yra
nustačiusios siūlomas garantijas ir kokybės priemones,
galės nesiimti jokių veiksmų. Valstybės narės taip pat
galės pačios įvertinti, ar joms palanku imtis daugiau
priemonių nei siūloma pagal SKS, visų pirma, ar spręsti
minimalaus atlygio klausimą, kuris nėra sprendžiamas SKS.
4.           POVEIKIS BIUDŽETUI
Netaikoma.
5.           NEPRIVALOMI ELEMENTAI
Netaikoma.
2013/0431 (NLE)
Pasiūlymas
TARYBOS REKOMENDACIJA
dėl stažuočių kokybės
sistemos
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 153, 166 ir 292
straipsnius,
atsižvelgdama į Europos Komisijos
pasiūlymą,
kadangi:
(1)       per krizę jaunimas
ypač nukentėjo. Jaunimo nedarbas pastaraisiais metais keliose
valstybėse narėse pasiekė beprecedentį lygį ir trumpuoju
laikotarpiu nerodo jokių sumažėjimo ženklų. Jaunimo
įsidarbinimo galimybių ir produktyvumo didinimas yra labai svarbus
veiksnys, padedantis patekti į darbo rinką;
(2)       sklandus perėjimas iš
švietimo sistemos į darbo rinką turi lemiamos reikšmės didinant
jaunimo galimybės darbo rinkoje. Norint pasiekti strategijoje „Europa
2020“ iškeltą tikslą, kad 2020 m. darbą turėtų
75 proc. 20–64 m. asmenų, būtina gerinti jaunimo
švietimą ir sudaryti palankesnes sąlygas jiems patekti į darbo
rinką. Valstybių narių užimtumo politikos 8-oje gairėje
valstybės narės raginamos „remti
jaunimą, ypač nedirbantį ar nesimokantį, valstybės
narės, [...] priimti programas, kuriomis būtų siekiama
padėti [...] rasti pirmąjį darbą, įgyti darbo
patirties arba suteikti tolesnio išsilavinimo ir mokymosi galimybes,
įskaitant stažuotes, taip pat [...] greitai reaguoti, kai jaunimas netenka
darbo“[19];
(3)       per pastaruosius du
dešimtmečius stažuotės tapo svarbia jaunuolių patekimo į
darbo rinką galimybe;
(4)       jei įprastines darbo
formas – pradedančiojo darbuotojo darbo vietas, kurios paprastai
siūlomos jaunimui – imama keisti stažuotėmis, visų pirma nuolat
pratęsiamomis stažuotėmis, atsiranda socialinių ir ekonominių
sąnaudų. Be to, nekokybiškos stažuotės, visų pirma tos,
kuriose mažai ko išmokstama, neužtikrina reikšmingo produktyvumo
padidėjimo ir neturi pozityvaus sklaidos poveikio. Socialinės
sąnaudos taip pat susijusios su neapmokamomis stažuotėmis, dėl
kurių gali būti apribotos socialiai remtinoms grupėms
priklausančių asmenų karjeros galimybės;
(5)       jau įrodytos
stažuotės kokybės ir užimtumo perspektyvų sąsajos.
Stažuotės vertingumas palengvinant patekimą į darbo rinką
priklauso nuo jos kokybės, t. y. mokymosi turinio ir darbo
sąlygų. Kokybiškos stažuotės tiesiogiai didina
produktyvumą, gerina darbo rinkos atitiktį reikalavimams ir skatina
judumą, visų pirma mažindamos tiek įmonių, tiek
jaunuolių paieškos ir atitikties išlaidas;
(6)       Tarybos rekomendacijoje
dėl Jaunimo garantijų iniciatyvos nustatymo[20] valstybės
narės raginamos užtikrinti, kad jaunimas iki 25 metų turėtų
galimybių gauti gerų pasiūlymų dirbti, toliau mokytis,
atlikti gamybinę praktiką ar stažuotę per keturis mėnesius
po mokyklos baigimo ar darbo netekimo; 
(7)       įvairiais tyrimais ir
apklausomis nustatyta, kad kokybės problemos būdingos nemenkai daliai
stažuočių, visų pirma tuo atveju, kai už stažuotojo mokymosi
turinį ir darbo sąlygas tiesiogiai neatsako jokia švietimo ar mokymo
institucija (tai vadinamosios atvirosios rinkos stažuotės); 
(8)       iš įrodymų matyti,
kad didelė stažuotojų dalis atlieka nereikšmingas užduotis,
kurių mokymosi turinys yra nepakankamas. Kokybiškose stažuotėse
užtikrinamas rimtas ir prasmingas mokymosi turinys, visų pirma nustatant
specifinius įgūdžius, kurių turėtų įgyti
stažuotojas, prižiūrint stažuotojo veiklą ir padedant jam bei stebint
jo daromą pažangą; 
(9)       problemų kyla ir
dėl darbo sąlygų, pavyzdžiui, ilgų darbo valandų,
socialinės apsaugos, sveikatos, saugos ar profesinės rizikos, menko
atlygio ar kompensacijos ar visai jokio atlygio ar kompensacijos, nepakankamai
aiškių taikytinų teisės nuostatų ir stažuotės
laikotarpio pratęsimo;
(10)     stažuotės Sąjungoje
šiuo metu yra reglamentuojamos labai įvairiai. Tais atvejais, kai stažuotės
reglamentuojamos, nustatomi skirtingi kokybės elementai ar skirtinga
įgyvendinimo praktika, tačiau kai kuriose valstybėse narėse
ir sektoriuose stažuotės iš esmės nereglamentuojamos. Nemenka dalis
stažuočių organizatorių stažuotojais naudojasi kaip pigia ar
netgi nemokama darbo jėga – taip dažnai nutinka dėl reglamentavimo
sistemos ar priemonių nebuvimo ar dėl stažuotojų darbo
sąlygų ir mokymosi turinio skaidrumo stokos; 
(11)     stažuočių
kokybės sistema padės pagerinti stažuotojų darbo sąlygas ir
mokymosi turinį. Pagrindinis tokios sistemos elementas – rašytinio
stažuotės susitarimo, kuriame nurodomi mokymosi tikslai, adekvačios
darbo sąlygos, teisės ir pareigos bei pagrįsta trukmė,
sudarymas;
(12)     informacijos stoka – viena iš
priežasčių, lemiančių menką stažuočių
kokybę ir viena iš problemų, kuri stažuočių atveju kyla kur
kas dažniau nei įprastinio darbo atveju. Didesni skaidrumo reikalavimai
pranešimams ar skelbimams apie stažuočių vietas padėtų
pagerinti darbo sąlygas ir skatinti tarpvalstybinį judumą;
(13)     svarbų vaidmenį
formuojant, įgyvendinant ir stebint mokymo politiką ir programas
atlieka socialiniai partneriai. Socialinių partnerių ir
atitinkamų institucijų bendradarbiavimu būtų galima siekti
suteikti jaunimui tikslinės informacijos apie karjeros galimybes ir darbo
rinkoje reikalaujamus įgūdžius, taip pat apie stažuotojų teises
ir pareigas. Be to, socialiniai partneriai gali atlikti vaidmenį
sudarydami palankesnes sąlygas įgyvendinti stažuočių kokybės
sistemą, pavyzdžiui, parengdami ir pristatydami paprastus ir glaustus
pavyzdinius stažuočių susitarimus, kuriuos visų pirma
galėtų naudoti labai mažos įmonės ir kurie būtų
pritaikyti specifinėms jų reikmėms. Įgyvendindami 2013 m.
liepos mėn. jaunimo užimtumo skatinimo sistemą Europos socialiniai partneriai
susipažino su Komisijos ketinimu siūlyti Tarybos rekomendaciją
dėl Europos stažuočių kokybės sistemos ir paskelbė
remiantys valstybių narių veiksmus, kuriais gerinama
stažuočių kokybė;
(14)     vienas iš uždavinių –
padidinti tarpvalstybinį stažuotojų judumą Sąjungoje, kad
būtų prisidedama prie išties europinės darbo rinkos
plėtotės. Dabartinė reglamentavimo įvairovė kelia
kliūčių tarpvalstybiniam stažuotojų judumui. Be to, kai
kuriais atvejais nustatyta, kad administracinės ir teisinės
tarpvalstybinio stažuotojų judumo kliūtys daro poveikį kelioms
priimančiosioms valstybėms narėms. Stažuočių
kokybės sistema, kurioje būtų pateikti orientaciniai standartai
ir gairės, sudarytų palankesnes galimybes dalyvauti
tarptautinėse stažuotėse;
(15)     stažuočių kokybės
sistemos plėtotė padidins skaidrumą. Be to, bus remiama EURES
sistemos plėtotė įtraukiant stažuotes, taigi, sudarant
palankesnes sąlygas judumui, ir padedama pasinaudoti programos „Erasmus+“
lėšomis stažuotojų judumui remti;
(16)     valstybių narių
programos, kuriomis skatinamos ir įgyvendinamos jaunimo stažuotės,
gali būti finansiškai remiamos iš Europos fondų. Be to, pagal Jaunimo
užimtumo iniciatyvą bus remiamos stažuotės Jaunimo garantijų
kontekste, sutelkiant dėmesį į Sąjungos regionų,
kuriuose jaunimo nedarbas yra didžiausias, jaunuolius ir 2014–2020 m.
gaunant Europos socialinio fondo (ESF) finansavimą. ESF ir Jaunimo
užimtumo iniciatyva galima pasinaudoti didinant valstybių narių
stažuočių programų skaičių ir kokybę. Be kita ko,
ESF lėšomis būtų galima padengti stažuočių išlaidas,
įskaitant (tam tikromis sąlygomis) dalį atlygio. Be to, šiomis
lėšomis gali būti kompensuojamos jaunuolių kitokio pobūdžio
mokymosi, vykstančio ne stažuotės kontekste, pavyzdžiui, kalbų
kursų, išlaidos;
(17)     Komisija paskelbė
specialią ESF techninės pagalbos programą,
padėsiančią valstybėms narėms parengti
stažuočių sistemas naudojantis ESF parama. Pagal ESF techninės
pagalbos programą nacionalinėms ir regioninėms institucijoms,
ketinančioms kurti naujas stažuočių sistemas ar modernizuoti jau
veikiančias sistemas, bus teikiamos strateginės, veiklos ir politikos
konsultacijos. 
(18)       2011 m. gegužės mėn. Tarybos rezoliucijoje dėl
struktūrinio dialogo jaunimo užimtumo srityje nurodyta, kad
„reikėtų kokybiškos stažuočių sistemos, kad būtų
garantuota tokios patirties mokomoji vertė“;
(19)     2011 m. birželio
mėn. Tarybos išvadose „Jaunimo užimtumo skatinimas siekiant strategijos
„Europa 2020“ tikslų“ Komisija paraginta „teikti gaires dėl aukštos
kokybės stažuočių sąlygų taikant stažuočių
kokybės sistemą“[21];
(20)     2012 m. birželio
mėn. rezoliucijoje „Ekonomikos atsigavimas kuriant darbo vietas“[22] Europos Parlamentas
pakvietė Komisiją kuo skubiau pateikti „pasiūlymą dėl
Tarybos rekomendacijos dėl Stažuočių kokybės sistemos“ ir
„apibrėžti minimalius aukštos kokybės stažuočių teikimo bei
priėmimo standartus“;
(21)     2012 m. birželio
mėn. Europos Vadovų Taryba paragino Komisiją išnagrinėti
galimybes pritaikyti EURES portalą stažuotėms;[23]
(22)     2012 m. gruodžio
mėn. Europos Vadovų Tarybos išvadose Komisija raginama „skubiai
užbaigti rengti stažuočių kokybės sistemą“;
(23)     2012 m. gruodžio
mėn. Jaunimo užimtumo dokumentų rinkiniu Komisija pradėjo
konsultacijas su socialiais partneriais dėl Stažuočių
kokybės sistemos. Konsultacijose dalyvavę ES socialiniai partneriai
informavo Komisiją neketinantys pradėti derybų dėl
susitarimų, kaip nustatyta SESV 154 straipsnyje[24]; 
(24)     2013 m. birželio
mėn. Europos Vadovų Taryba dar kartą patvirtino, kad
„2014 m. pradžioje turėtų būti įdiegta
stažuočių kokybės sistema“;
(25)     kokybės sistema yra
svarbus atskaitos taškas nustatant, kokios stažuotės laikytinos
kokybiškomis pagal Tarybos rekomendaciją dėl Jaunimo garantijų
iniciatyvos nustatymo.
(26)     2014 m. metinėje
augimo apžvalgoje[25]
nustatyta, kad „nepaprastai svarbu [...] pagerinti perėjimą nuo
mokymo įstaigos prie profesinio gyvenimo, visų pirma didinant geros
kokybės praktikos ir pameistrystės prieinamumą“;
(27)     šioje rekomendacijoje
stažuotė suprantama kaip terminuota darbo praktika, dėl kurios
susitaria stažuotojas ir stažuotės organizatorius be trečiosios
šalies tarpininkavimo, apimanti mokymosi veikla ir padedanti įgyti
praktinės patirties prieš užimant įprastinę darbo vietą
(vadinamoji atvirosios rinkos stažuotė); 
(28)     Rekomendacija apima visas
atvirosios rinkos stažuotes, nepriklausomai nuo to, ar jos yra apmokamos ar ne;
(29)     Rekomendacija neapima
gamybinės praktikos, kuri yra studijų programų, švietimo ar
profesinio mokymo programų dalis. Stažuotėms, kurių turinys
reglamentuojamas nacionalinės teisės aktais ir kurias reikalaujama
atlikti, kad būtų įgytas aukštasis išsilavinimas ar tam tikra
profesija (pavyzdžiui, medicinos, architektūros ir pan. srityse), ši
rekomendacija nėra taikoma,
REKOMENDUOJA VALSTYBĖMS
NARĖMS:
(1)                   
pagerinti atvirosios rinkos stažuočių
kokybę, visų pirma kiek tai susiję su mokymosi turiniu ir darbo
sąlygomis, siekiant sudaryti palankesnes sąlygas jaunimui patekti iš
švietimo sistemos į darbo rinką, integruojant į teisės
aktus ar nacionalinę praktiką toliau nurodytus stažuočių
kokybės sistemos principus;          

Rašytinio stažuotės susitarimo
sudarymas
(2)                   
reikalauti, kad stažuotės būtų
grindžiamos iš anksto sudarytu stažuotojo ir stažuotės organizatoriaus
rašytiniu susitarimu; 
(3)                   
užtikrinti, kad stažuotės susitarimuose
būtų nurodomi mokymosi tikslai, darbo sąlygos, stažuotės
organizatoriaus stažuotojui mokamas atlygis ar kompensacija, šalių
teisės ir pareigos pagal taikytiną ES ir nacionalinę teisę,
taip pat stažuotės trukmė, kaip nurodyta 4–12 rekomendacijose;

Mokymosi tikslai
(4)                   
skatinti gerąją praktiką, susijusią
su mokymosi tikslais, kad jaunimui būtų padedama įgyti
praktinės patirties ir reikiamų įgūdžių; stažuotojui
skiriamos užduotys turėtų padėti siekti šių tikslų;
(5)                   
skatinti stažuočių organizatorius
kiekvienam stažuotojui paskirti asmeninį vadovą, kuris padėtų
stažuotojui atlikti jam paskirtas užduotis ir stebėtų jo
pažangą;

Darbo sąlygos
(6)                   
užtikrinti, kad būtų gerbiamos stažuotojo
teisės pagal taikytiną ES ir nacionalinę teisę, taip pat
sudaromos adekvačios darbo sąlygos, įskaitant maksimalaus
savaitinio darbo valandų skaičiaus apribojimus, minimalius dienos ir
savaitės poilsio laikotarpius ir minimalius atostogų laikotarpius;
(7)                   
reikalauti, kad stažuočių organizatoriai
aiškiai išdėstytų sveikatos ir nelaimingų atsitikimų
draudimo ir nedarbingumo atostogų nuostatas;
(8)                   
užtikrinti, kad stažuočių susitarimuose
būtų išaiškinta, ar bus mokamas atlygis ir (arba) kompensacija ir,
jei taip, koks to atlygio ir (arba) kompensacijos dydis;

Teisės ir pareigos
(9)                   
užtikrinti, kad stažuotės susitarime
būtų nustatytos stažuotojo ir stažuotės organizatoriaus
teisės ir pareigos, be kita ko, prireikus užtikrinti, kad į
stažuotės susitarimą būtų įtraukta nuostata dėl
stažuotės organizatoriaus taikomos konfidencialumo politikos ir intelektinės
nuosavybės teisių;
 
Pagrįsta trukmė 
(10)               
užtikrinti, kad stažuotės trukmė
neviršytų šešių mėnesių, išskyrus atvejus, kai ilgesnė
trukmė yra pagrįsta, pavyzdžiui, dalyvavimas vidaus mokymo
programose, kurias baigęs asmuo įdarbinamas, ar stažuotės kitoje
valstybėje narėje;
(11)               
išaiškinti aplinkybes ir sąlygas, kuriomis
stažuotė gali būti pratęsta ar atnaujinta baigus galioti
pirminiam stažuotės susitarimui;
(12)               
skatinti praktiką, pagal kurią
stažuotės susitarimuose nurodoma, kad stažuotojas ar stažuotės
organizatorius gali nutraukti susitarimą prieš dvi savaites pateikęs
rašytinį prašymą;

Tinkamas stažuotės pripažinimas
(13)               
skatinti stažuočių organizatorius
patvirtinti stažuotės metu įgytas žinias, įgūdžius ir
gebėjimus išduodant pažymėjimą ar raštą;

Skaidrumo reikalavimai
(14)               
užtikrinti, kad stažuočių organizatoriai pranešimuose
ir skelbimuose apie laisvas stažuočių vietas pateiktų
informaciją apie stažuotės nuostatas ir sąlygas, visų pirma
apie atlygį ir (arba) kompensaciją bei socialinę apsaugą,
ir kad užimtumo tarnybos taikytų skaidrumo reikalavimus ir tinkamą
profesinį orientavimą;

Socialiniai partneriai
(15)               
skatinti aktyvų socialinių partnerių
dalyvavimą įgyvendinant stažuočių kokybės
sistemą; 
Tarpvalstybinės stažuotės
(16)               
sudaryti palankesnes sąlygas tarpvalstybiniam
stažuotojų judumui Europos Sąjungoje, inter alia, išaiškinant
nacionalinę teisinę atvirosios rinkos stažuočių
sistemą, nustatant aiškias taisykles, kuriomis reglamentuojamas
stažuotojų iš kitų valstybių narių priėmimas ir
stažuotojų siuntimas į kitas valstybes nares, ir sumažinant
administracinius formalumus;
(17)               
skatinti naudotis išplėstu EURES tinklu ir
dalytis informacija apie stažuotes per EURES portalą bei skatinti užimtumo
tarnybas EURES portale skelbti informaciją apie laisvas stažuotojų
vietas;

Europos struktūrinių ir investicijų fondų naudojimas
(18)               
būsimuoju 2014–2020 m. programavimo etapu
naudotis Europos struktūriniais ir investicijų fondais, visų
pirma Europos socialiniu fondu ir Europos regioninės plėtros fondu,
taip pat prireikus Jaunimo užimtumo iniciatyva siekiant padidinti
stažuočių skaičių ir pagerinti kokybę, be kita ko,
plėtojant veiksmingą partnerystę su atitinkamomis
suinteresuotosiomis šalimis;

Stažuočių kokybės sistemos įgyvendinimas
(19)               
kuo greičiau ir ne vėliau kaip
2014 m. pabaigoje įgyvendinti stažuočių kokybės
sistemą; 
(20)               
nustatyti valdžios instituciją, kuri
būtų atsakinga už šios sistemos įgyvendinimą ir apie jos
įgyvendinimą praneštų Komisijai;
(21)               
skatinti aktyvų užimtumo tarnybų,
švietimo įstaigų ir mokymo paslaugų teikėjų
dalyvavimą įgyvendinant stažuočių kokybės
sistemą;

ATKREIPIA DĖMESĮ Į TAI, KAD KOMISIJA KETINA:           

(22)               
glaudžiau bendradarbiauti su valstybėmis
narėmis, socialiniais partneriais ir kitomis suinteresuotosiomis šalimis,
kad ši rekomendacija būtų skubiai įgyvendinta;
(23)               
stebėti stažuočių kokybės
sistemos įgyvendinimą pagal šią rekomendaciją ir analizuoti
vietinį politikos poveikį;
(24)               
teikti ataskaitas apie šios rekomendacijos
įgyvendinimą remiantis
informacija, kurią pateikia valstybės narės;
(25)               
dirbti su valstybėmis narėmis,
socialiniais partneriais, užimtumo tarnybomis, jaunimo ir stažuotojų
organizacijomis ir raginti įgyvendinti šią rekomendaciją;
(26)               
skatinti ir remti valstybes nares, be kita ko,
skatinant dalytis gerąja patirtimi, kad būtų naudojamasi Europos
socialinio fondo, Europos regioninės plėtros fondo ar kitų
Europos fondų lėšomis 2014–2020 m. programavimo laikotarpiu
siekiant padidinti stažuočių skaičių ir pagerinti jo
kokybę;
(27)               
toliau dėti pastangas, kad būtų
siūloma daugiau tarptautinių stažuočių pagal programą
„Erasmus+“;
(28)               
drauge su valstybėmis narėmis siekti
integruoti stažuotes į EURES sistemą ir sukurti specialią
interneto svetainę, kurioje būtų teikiama informacija apie
nacionalines teisines stažuočių sistemas.
Priimta Briuselyje
                                                                       Tarybos
vardu
                                                                       Pirmininkas
[1]               COM(2012) 727 final, 2012 12 5.
[2]               COM(2012) 728 final, 2012 12 5.
[3]               EP 2009/2221(INI), 2010 7 6 ir Rezoliucija
2012/2647(RSP).
[4]               2012 m. gruodžio mėn., 2013 m. vasario
mėn. ir 2013 m. birželio mėn. Europos Tarybos išvados.
[5]               SWD (2012) 407 final, 2012 12 5.
[6]               JK Mažo darbo užmokesčio komisijos parengtos
Nacionalinio minimalaus darbo užmokesčio ataskaitos (2011 m.) duomenimis,
stažuotės vis dažniau de facto yra išankstinė darbo gavimo
sąlyga. 
[7]               JK Mažo darbo užmokesčio komisija 2013 m.
ataskaitoje nurodo, kad „minimalaus darbo užmokesčio nemokėjimas
pozicijose, kurios gali būti laikomos darbo vietomis, yra labai
paplitęs“. 
[8]               2013 m. „Eurobarometro“ duomenimis, tik 9 proc.
stažuočių buvo stažuotės užsienyje.
[9]               www.consilium.europa.eu/uedocs/cms_Data/docs/pressdata/en/ec/131388.pdf.
[10]             COM(2012) 729 final, 2012 12 5.
[11]             Tarybos rekomendacija dėl Jaunimo garantijų
iniciatyvos nustatymo, 2013/C 120/01, 2013 4 22.
[12]             Be kita ko, mokymosi turinys galėtų apimti
tokius aspektus kaip įvadinis mokymas, organizacijos darbo ir sektoriaus
problemų paaiškinimas ir (arba) aprašas, taip pat mentoriaus, kuris
prižiūrėtų stažuotojo darbą ir padėtų jam,
skyrimas.
[13]             SWD (2012) 407 final, 2012 12 5.
[14]             SWD (2013) 495 final, 2013 12 4.
[15]             Direktyvos 3 straipsnyje reikalaujama, kad informacija
būtų pateikiama darbuotojui rašytinių dokumentų forma ne
vėliau kaip per du mėnesius nuo įdarbinimo.
[16]             COM(2010) 378 galutinis, 2010 7 13.
[17]             Nuo 2014 m. sausio 1 d. „Erasmus+“ taps
naująja ES švietimo, mokymo, jaunimo ir sporto programa. Programa
„Erasmus+“ turės naują, racionalią struktūrą ir apims
dabartines šio sektoriaus finansavimo programas, įskaitant Mokymosi
visą gyvenimą programą („Comenius“, „Leonardo“, „Erasmus“,
„Grundtvig“ ir Skersinę programą), taip pat programas „Veiklus
jaunimas“, „Jean Monnet“, „Tempus“ ir „Erasmus Mundus“.
[18]             EURES – Europos Komisijos ir valstybių narių
užimtumo tarnybų bendradarbiavimo tinklas. EURES portale darbuotojams ir
darbdaviams teikiama informacija apie darbo vietas, stažuotes ir mokymosi
galimybes Europoje; netrukus tokia informacija bus teikiama ir stažuotojams bei
stažuočių organizatoriams.
[19]             Tarybos sprendimas Nr. 2010/707/ES dėl valstybių
narių užimtumo politikos gairių, 2010 10 21.
[20]             Tarybos rekomendacija dėl Jaunimo garantijų
iniciatyvos nustatymo, 2013/C 120/01, 2013 4 22.
[21]             Tarybos išvados Nr. 11838/11 „Jaunimo užimtumo skatinimas
siekiant strategijos „Europa 2020“ tikslų“, 2011 6 17.
[22]             Rezoliucija 2012/2647 (RSP).
[23]             EUCO 76/12, 2013 m. birželio 28–29 d.
[24]             COM(2012) 727 galutinis, 2012 12 11.
[25]             COM(2013) 800 final, 2013 11 13.